CELEX: 32022D0780
Language: el
Date: 2022-04-13 00:00:00
Title: Εκτελεστική απόφαση (EE) 2022/780 της Επιτροπής της 13ης Απριλίου 2022 σχετικά με την έλλειψη συνοχής ορισμένων στόχων επιδόσεων περιλαμβανόμενων στο προσχέδιο του σχεδίου επιδόσεων λειτουργικού τμήματος εναέριου χώρου που υποβλήθηκε από την Ελβετία σύμφωνα με τον κανονισμό (ΕΚ) αριθ. 549/2004 του Ευρωπαϊκού Κοινοβουλίου και του Συμβουλίου με τους στόχους επιδόσεων σε κλίμακα Ένωσης για την τρίτη περίοδο αναφοράς, καθώς και σχετικά με τη διατύπωση συστάσεων για την αναθεώρηση των εν λόγω στόχων [κοινοποιηθείσα υπό τον αριθμό C(2022) 2313] (Τα κείμενα στη γαλλική, στη γερμανική και στην ιταλική γλώσσα είναι τα μόνα αυθεντικά) (Κείμενο που παρουσιάζει ενδιαφέρον για τον ΕΟΧ)

18.5.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 139/218
               
            
         ΕΚΤΕΛΕΣΤΙΚΗ ΑΠΟΦΑΣΗ (EE) 2022/780 ΤΗΣ ΕΠΙΤΡΟΠΗΣ
         της 13ης Απριλίου 2022
         σχετικά με την έλλειψη συνοχής ορισμένων στόχων επιδόσεων περιλαμβανόμενων στο προσχέδιο του σχεδίου επιδόσεων λειτουργικού τμήματος εναέριου χώρου που υποβλήθηκε από την Ελβετία σύμφωνα με τον κανονισμό (ΕΚ) αριθ. 549/2004 του Ευρωπαϊκού Κοινοβουλίου και του Συμβουλίου με τους στόχους επιδόσεων σε κλίμακα Ένωσης για την τρίτη περίοδο αναφοράς, καθώς και σχετικά με τη διατύπωση συστάσεων για την αναθεώρηση των εν λόγω στόχων
         
            
               [κοινοποιηθείσα υπό τον αριθμό C(2022) 2313]
            
         
         (Τα κείμενα στη γαλλική, στη γερμανική και στην ιταλική γλώσσα είναι τα μόνα αυθεντικά)
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη συμφωνία μεταξύ της Ευρωπαϊκής Κοινότητας και της Ελβετικής Συνομοσπονδίας σχετικά με τις αεροπορικές μεταφορές (στο εξής: συμφωνία) (1),
         Έχοντας υπόψη τον κανονισμό (ΕΚ) αριθ. 549/2004 του Ευρωπαϊκού Κοινοβουλίου και του Συμβουλίου, της 10ης Μαρτίου 2004, για τη χάραξη του πλαισίου για τη δημιουργία του Ενιαίου Ευρωπαϊκού Ουρανού (στο εξής: κανονισμός-πλαίσιο) (2), και ιδίως το άρθρο 11 παράγραφος 3 στοιχείο γ) δεύτερο εδάφιο,
         Αφού ζήτησε τη γνώμη της Επιτροπής Ενιαίου Ουρανού,
         Εκτιμώντας τα ακόλουθα:
         
            ΓΕΝΙΚΕΣ ΠΑΡΑΤΗΡΗΣΕΙΣ
         
         
            Ιστορικό
         
         
                     (1)
                  
                  
                     Σύμφωνα με το άρθρο 11 του κανονισμού (ΕΚ) αριθ. 549/2004, πρέπει να θεσπιστεί μηχανισμός επιδόσεων των υπηρεσιών αεροναυτιλίας και των λειτουργιών δικτύου. Περαιτέρω, σύμφωνα με το άρθρο 10 του εκτελεστικού κανονισμού (ΕΕ) 2019/317 της Επιτροπής (3), τα κράτη μέλη έχουν την υποχρέωση να καθορίσουν, είτε σε εθνικό επίπεδο είτε σε επίπεδο λειτουργικών τμημάτων του εναέριου χώρου (στο εξής: FAB), δεσμευτικούς στόχους επιδόσεων για κάθε περίοδο αναφοράς του μηχανισμού επιδόσεων των υπηρεσιών αεροναυτιλίας και των λειτουργιών δικτύου. Οι εν λόγω στόχοι επιδόσεων πρέπει να συνάδουν με τους στόχους σε κλίμακα Ένωσης που έχουν εγκριθεί από την Επιτροπή για την εκάστοτε περίοδο αναφοράς. Η Επιτροπή είναι αρμόδια να αξιολογεί αν οι προτεινόμενοι στόχοι επιδόσεων που περιλαμβάνονται στα προσχέδια των σχεδίων επιδόσεων συνάδουν με τους στόχους επιδόσεων σε κλίμακα Ένωσης, με βάση τα κριτήρια αξιολόγησης που παρατίθενται στο παράρτημα IV του εκτελεστικού κανονισμού (ΕΕ) 2019/317.
                  
               
                     (2)
                  
                  
                     Η έξαρση της πανδημίας COVID-19 έχει επηρεάσει σημαντικά, από το πρώτο τρίμηνο του ημερολογιακού έτους 2020, τον τομέα των αεροπορικών μεταφορών και έχει οδηγήσει σε σημαντική μείωση του όγκου της εναέριας κυκλοφορίας σε σύγκριση με τα επίπεδα προ πανδημίας, εξαιτίας των μέτρων που έλαβαν τα κράτη μέλη και τρίτες χώρες για την ανάσχεση της πανδημίας.
                  
               
                     (3)
                  
                  
                     Οι στόχοι επιδόσεων σε κλίμακα Ένωσης για την τρίτη περίοδο αναφοράς αρχικά καθορίστηκαν στην εκτελεστική απόφαση (ΕΕ) 2019/903 της Επιτροπής (4). Δεδομένου ότι οι στόχοι επιδόσεων σε κλίμακα Ένωσης και τα προσχέδια των σχεδίων επιδόσεων για την τρίτη περίοδο αναφοράς που υποβλήθηκαν στη συνέχεια από τα κράτη μέλη και την Ελβετία καταρτίστηκαν πριν από την έξαρση της πανδημίας COVID-19, δεν ήταν δυνατόν να λάβουν υπόψη τη σημαντική μεταβολή των συνθηκών που προκάλεσε η πανδημία στις αεροπορικές μεταφορές.
                  
               
                     (4)
                  
                  
                     Για την αντιμετώπιση του αντικτύπου της πανδημίας COVID-19 στην παροχή υπηρεσιών αεροναυτιλίας, στον εκτελεστικό κανονισμό (ΕΕ) 2020/1627 της Επιτροπής (5) θεσπίστηκαν έκτακτα μέτρα για την τρίτη περίοδο αναφοράς, τα οποία παρεκκλίνουν από τις διατάξεις του εκτελεστικού κανονισμού (ΕΕ) 2019/317. Σύμφωνα με το άρθρο 2 παράγραφος 1 του εκτελεστικού κανονισμού (ΕΕ) 2020/1627, η Επιτροπή εξέδωσε, στις 2 Ιουνίου 2021, την εκτελεστική απόφαση (ΕΕ) 2021/891 (6) της Επιτροπής σχετικά με τον καθορισμό αναθεωρημένων στόχων επιδόσεων σε κλίμακα Ένωσης για την τρίτη περίοδο αναφοράς στα κύρια πεδία επιδόσεων της ασφάλειας πτήσεων, του περιβάλλοντος, της χωρητικότητας και της οικονομικής αποδοτικότητας.
                  
               
                     (5)
                  
                  
                     Όλα τα κράτη μέλη και η Ελβετία έχουν καταρτίσει και εγκρίνει προσχέδια των σχεδίων επιδόσεων που περιέχουν αναθεωρημένους στόχους επιδόσεων σε τοπικό επίπεδο για την τρίτη περίοδο αναφοράς, τα οποία υποβλήθηκαν στην Επιτροπή προς αξιολόγηση έως την 1η Οκτωβρίου 2021. Η Ελβετία υπέβαλε στην Επιτροπή το προσχέδιο του σχεδίου επιδόσεων σε επίπεδο FAB, στην προκειμένη περίπτωση στο επίπεδο του λειτουργικού τμήματος εναέριου χώρου Κεντρικής Ευρώπης (στο εξής: FABEC). Κατόπιν επαλήθευσης της πληρότητας του προσχεδίου του σχεδίου επιδόσεων σε επίπεδο FABEC, η Επιτροπή ζήτησε από το FABEC να υποβάλει επικαιροποιημένο προσχέδιο του σχεδίου επιδόσεων έως τις 17 Νοεμβρίου 2021. Η αξιολόγηση της Επιτροπής που περιλαμβάνεται στην παρούσα απόφαση βασίζεται στο επικαιροποιημένο προσχέδιο του σχεδίου επιδόσεων σε επίπεδο FABEC που υπέβαλαν η Ελβετία και τα κράτη μέλη που απαρτίζουν το FABEC.
                  
               
                     (6)
                  
                  
                     Ο φορέας επανεξέτασης των επιδόσεων, ο οποίος επικουρεί την Επιτροπή στην εφαρμογή του μηχανισμού επιδόσεων σύμφωνα με το άρθρο 11 παράγραφος 2 του κανονισμού (ΕΚ) αριθ. 549/2004, υπέβαλε στην Επιτροπή έκθεση γνωμοδότησης σχετικά με την αξιολόγηση των προσχεδίων των σχεδίων επιδόσεων για την τρίτη περίοδο αναφοράς.
                  
               
                     (7)
                  
                  
                     Η παρούσα απόφαση καλύπτει αποκλειστικά τους στόχους επιδόσεων που περιλαμβάνονται στο προσχέδιο του σχεδίου επιδόσεων και τα συναφή στοιχεία που περιλαμβάνονται στο προσχέδιο του σχεδίου επιδόσεων του FABEC, τα οποία εφαρμόζονται άμεσα στον πάροχο υπηρεσιών αεροναυτιλίας που έχει οριστεί να παρέχει υπηρεσίες στον εναέριο χώρο της Ελβετίας.
                  
               
            Προσέγγιση όσον αφορά την αξιολόγηση
         
         
                     (8)
                  
                  
                     Σύμφωνα με το άρθρο 14 παράγραφος 1 του εκτελεστικού κανονισμού (ΕΕ) 2019/317, η Επιτροπή αξιολόγησε τη συνοχή των εθνικών στόχων ή των στόχων σε επίπεδο FAB βάσει των κριτηρίων αξιολόγησης που προβλέπονται στο σημείο 1 του παραρτήματος IV του εν λόγω εκτελεστικού κανονισμού, λαμβανομένων υπόψη των τοπικών συνθηκών. Όσον αφορά κάθε κύριο πεδίο επιδόσεων και τους σχετικούς στόχους επιδόσεων, η Επιτροπή συμπλήρωσε την αξιολόγηση με επανεξέταση των προσχεδίων των σχεδίων επιδόσεων σε σχέση με τα στοιχεία που παρατίθενται στο σημείο 2 του παραρτήματος IV του εν λόγω εκτελεστικού κανονισμού.
                  
               
                     (9)
                  
                  
                     Όσον αφορά το κύριο πεδίο επιδόσεων της ασφάλειας πτήσεων, η Επιτροπή αξιολόγησε τη συνοχή των στόχων που υποβλήθηκαν από την Ελβετία, όπως καθορίζονται στο προσχέδιο του σχεδίου επιδόσεων του FABEC, όσον αφορά την αποτελεσματικότητα της διαχείρισης της ασφάλειας πτήσεων από τους παρόχους υπηρεσιών αεροναυτιλίας βάσει του κριτηρίου που προβλέπεται στο σημείο 1.1 του παραρτήματος IV του εκτελεστικού κανονισμού (ΕΕ) 2019/317. Η εν λόγω αξιολόγηση έλαβε υπόψη τις τοπικές συνθήκες και συμπληρώθηκε από επανεξέταση των προγραμματιζόμενων μέτρων για την επίτευξη των στόχων ασφάλειας πτήσεων σε σχέση με τα στοιχεία που παρατίθενται στο σημείο 2.1 στοιχείο α) του παραρτήματος IV του εκτελεστικού κανονισμού (ΕΕ) 2019/317. Η Επιτροπή κατέληξε στο συμπέρασμα ότι οι στόχοι επιδόσεων της ασφάλειας πτήσεων σε τοπικό επίπεδο που προτείνονται από την Ελβετία και τα κράτη μέλη που αποτελούν μέρος του FABEC, όπως καθορίζονται στο προσχέδιο του σχεδίου επιδόσεων του FABEC, δεν εγείρουν ανησυχίες όσον αφορά τη συνέπειά τους με τους αντίστοιχους στόχους επιδόσεων σε κλίμακα Ένωσης και, ως εκ τούτου, στην παρούσα απόφαση δεν παρατίθενται σχετικά πορίσματα.
                  
               
                     (10)
                  
                  
                     Όσον αφορά το κύριο πεδίο επιδόσεων του περιβάλλοντος, η συνοχή των στόχων που υποβλήθηκαν από την Ελβετία, όπως καθορίζονται στο προσχέδιο του σχεδίου επιδόσεων του FABEC, όσον αφορά τη μέση αποδοτικότητα της πραγματικής τροχιάς στο οριζόντιο τμήμα της πτήσης κατά τη διαδρομή αξιολογήθηκε βάσει του κριτηρίου που προβλέπεται στο σημείο 1.2 του παραρτήματος IV του εκτελεστικού κανονισμού (ΕΕ) 2019/317. Ως εκ τούτου, οι προτεινόμενοι στόχοι που περιλαμβάνονται στο προσχέδιο του σχεδίου επιδόσεων του FABEC συγκρίθηκαν με τις σχετικές τιμές αναφοράς της αποδοτικότητας του οριζόντιου τμήματος πτήσης κατά τη διαδρομή, οι οποίες καθορίζονται στο σχέδιο βελτίωσης του ευρωπαϊκού δικτύου διαδρομών. Η αξιολόγηση έλαβε υπόψη τις τοπικές συνθήκες και συμπληρώθηκε από επανεξέταση των προγραμματιζόμενων μέτρων για την επίτευξη των στόχων για το περιβάλλον σε σχέση με τα στοιχεία που παρατίθενται στο σημείο 2.1 στοιχείο α) του παραρτήματος IV του εκτελεστικού κανονισμού (ΕΕ) 2019/317.
                  
               
                     (11)
                  
                  
                     Όσον αφορά το ημερολογιακό έτος 2020, ο στόχος επιδόσεων σε κλίμακα Ένωσης για την τρίτη περίοδο αναφοράς στο κύριο πεδίο επιδόσεων του περιβάλλοντος, ο οποίος είχε οριστεί αρχικά στην εκτελεστική απόφαση (ΕΕ) 2019/903, δεν αναθεωρήθηκε με την εκτελεστική απόφαση (ΕΕ) 2021/891, δεδομένου ότι η προθεσμία για την υλοποίηση του εν λόγω στόχου είχε λήξει και ότι, ως εκ τούτου, η υλοποίησή του είχε καταστεί οριστική, με αποτέλεσμα να μην υπάρχει δυνατότητα αναδρομικής προσαρμογής. Ως εκ τούτου, δεν ήταν σκόπιμο τα κράτη μέλη και η Ελβετία να αναθεωρήσουν, στα προσχέδια των σχεδίων επιδόσεων που υποβλήθηκαν έως την 1η Οκτωβρίου 2021, τους οικείους στόχους επιδόσεων σε τοπικό επίπεδο για το ημερολογιακό έτος 2020 στο κύριο πεδίο επιδόσεων του περιβάλλοντος. Υπό το πρίσμα των ανωτέρω παρατηρήσεων, αξιολογήθηκε η συνέπεια των στόχων περιβαλλοντικών επιδόσεων σε τοπικό επίπεδο με τους αντίστοιχους στόχους επιδόσεων σε κλίμακα Ένωσης όσον αφορά τα ημερολογιακά έτη 2021, 2022, 2023 και 2024. Στην προκειμένη βάση, η Επιτροπή κατέληξε στο συμπέρασμα ότι οι στόχοι περιβαλλοντικών επιδόσεων σε τοπικό επίπεδο που προτείνονται από την Ελβετία και τα κράτη μέλη που αποτελούν μέρος του FABEC, όπως καθορίζονται στο προσχέδιο του σχεδίου επιδόσεων του FABEC, δεν εγείρουν ανησυχίες όσον αφορά τη συνοχή τους με τους αντίστοιχους στόχους επιδόσεων σε κλίμακα Ένωσης και, ως εκ τούτου, στην παρούσα απόφαση δεν παρατίθενται σχετικά πορίσματα.
                  
               
                     (12)
                  
                  
                     Όσον αφορά το κύριο πεδίο επιδόσεων της χωρητικότητας, η συνοχή των στόχων που υποβλήθηκαν από την Ελβετία, όπως καθορίζονται στο προσχέδιο του σχεδίου επιδόσεων του FABEC, όσον αφορά τη μέση καθυστέρηση της διαχείρισης της ροής της εναέριας κυκλοφορίας (στο εξής: ATFM) κατά τη διαδρομή ανά πτήση αξιολογήθηκε βάσει του κριτηρίου που προβλέπεται στο σημείο 1.3 του παραρτήματος IV του εκτελεστικού κανονισμού (ΕΕ) 2019/317. Ως εκ τούτου, οι προτεινόμενοι στόχοι που περιλαμβάνονται στο προσχέδιο σχεδίου επιδόσεων του FABEC συγκρίθηκαν με τις σχετικές τιμές αναφοράς που καθορίζονται στο σχέδιο λειτουργιών δικτύου. Η εν λόγω αξιολόγηση έλαβε υπόψη τις τοπικές συνθήκες και συμπληρώθηκε από επανεξέταση των προγραμματιζόμενων μέτρων για την επίτευξη των στόχων χωρητικότητας κατά τη διαδρομή, συμπεριλαμβανομένης ιδίως της επανεξέτασης των προγραμματιζόμενων μειζόνων επενδύσεων και του καθεστώτος ή των καθεστώτων παροχής κινήτρων σε σχέση με τα στοιχεία που παρατίθενται στο σημείο 2.1 στοιχείο α) του παραρτήματος IV του εκτελεστικού κανονισμού (ΕΕ) 2019/317.
                  
               
                     (13)
                  
                  
                     Όσον αφορά το ημερολογιακό έτος 2020, ο στόχος επιδόσεων σε κλίμακα Ένωσης για την τρίτη περίοδο αναφοράς στο κύριο πεδίο επιδόσεων της χωρητικότητας, ο οποίος είχε οριστεί αρχικά στην εκτελεστική απόφαση (ΕΕ) 2019/903, δεν αναθεωρήθηκε με την εκτελεστική απόφαση (ΕΕ) 2021/891, δεδομένου ότι η προθεσμία για την υλοποίηση του εν λόγω στόχου είχε λήξει και ότι, ως εκ τούτου, η υλοποίησή του είχε καταστεί οριστική, με αποτέλεσμα να μην υπάρχει δυνατότητα αναδρομικής προσαρμογής. Ως εκ τούτου, δεν ήταν σκόπιμο τα κράτη μέλη και η Ελβετία να αναθεωρήσουν, στα προσχέδια των σχεδίων επιδόσεων που υποβλήθηκαν έως την 1η Οκτωβρίου 2021, τους οικείους στόχους επιδόσεων σε τοπικό επίπεδο για το ημερολογιακό έτος 2020 στο κύριο πεδίο επιδόσεων της χωρητικότητας. Υπό το πρίσμα των ανωτέρω παρατηρήσεων, αξιολογήθηκε η συνέπεια των στόχων επιδόσεων χωρητικότητας σε τοπικό επίπεδο με τους αντίστοιχους στόχους επιδόσεων σε κλίμακα Ένωσης όσον αφορά τα ημερολογιακά έτη 2021, 2022, 2023 και 2024. Στην προκειμένη βάση, η Επιτροπή κατέληξε στο συμπέρασμα ότι οι στόχοι επιδόσεων χωρητικότητας σε τοπικό επίπεδο που προτείνονται από την Ελβετία και τα κράτη μέλη που αποτελούν μέρος του FABEC, όπως καθορίζονται στο προσχέδιο του σχεδίου επιδόσεων του FABEC, δεν εγείρουν ανησυχίες όσον αφορά τη συνοχή τους με τους αντίστοιχους στόχους επιδόσεων σε κλίμακα Ένωσης και, ως εκ τούτου, στην παρούσα απόφαση δεν παρατίθενται σχετικά πορίσματα.
                  
               
                     (14)
                  
                  
                     Επιπλέον, σε σχέση με την αξιολόγηση των στόχων χωρητικότητας που περιλαμβάνονται στο προσχέδιο του σχεδίου επιδόσεων, για τους αερολιμένες που εμπίπτουν στο πεδίο εφαρμογής του εκτελεστικού κανονισμού (ΕΕ) 2019/317, σύμφωνα με το άρθρο 1 παράγραφοι 3 και 4 του εν λόγω κανονισμού, η Επιτροπή συμπλήρωσε την αξιολόγησή της με επανεξέταση των στόχων χωρητικότητας που περιλαμβάνονται στο προσχέδιο του σχεδίου επιδόσεων της Ελβετίας, όπως καθορίζονται στο προσχέδιο του σχεδίου επιδόσεων του FABEC, για τις τερματικές υπηρεσίες αεροναυτιλίας σύμφωνα με το σημείο 2.1 στοιχείο β) του παραρτήματος IV του εκτελεστικού κανονισμού (ΕΕ) 2019/317. Δεδομένου ότι δεν διαπιστώθηκε ότι οι εν λόγω στόχοι που περιλαμβάνονται στο προσχέδιο του σχεδίου επιδόσεων εγείρουν ανησυχίες όσον αφορά την Ελβετία, δεν είναι αναγκαίο να παρατεθούν σχετικά πορίσματα στην παρούσα απόφαση.
                  
               
                     (15)
                  
                  
                     Όσον αφορά το κύριο πεδίο επιδόσεων της οικονομικής αποδοτικότητας, η συνοχή των στόχων που υποβλήθηκαν από την Ελβετία, όπως καθορίζονται στο προσχέδιο του σχεδίου επιδόσεων του FABEC, όσον αφορά το καθορισμένο κόστος μονάδας των υπηρεσιών αεροναυτιλίας κατά τη διαδρομή αξιολογήθηκε βάσει των κριτηρίων που προβλέπονται στο σημείο 1.4 στοιχεία α), β) και γ) του παραρτήματος IV του εκτελεστικού κανονισμού (ΕΕ) 2019/317. Τα εν λόγω κριτήρια είναι συγκεκριμένα η τάση του καθορισμένου κόστους μονάδας για την τρίτη περίοδο αναφοράς, η μακροπρόθεσμη τάση του καθορισμένου κόστους μονάδας για τη δεύτερη περίοδο αναφοράς και την τρίτη περίοδο αναφοράς (2015-2024) και η βασική τιμή του καθορισμένου κόστους μονάδας σε επίπεδο ζώνης χρέωσης σε σύγκριση με τη μέση τιμή των ζωνών χρέωσης στις οποίες οι πάροχοι υπηρεσιών αεροναυτιλίας έχουν παρεμφερές επιχειρησιακό και οικονομικό περιβάλλον. Στις περιπτώσεις όπου διαπιστώθηκε ότι οι στόχοι οικονομικής αποδοτικότητας κατά τη διαδρομή δεν συνάδουν με τα κριτήρια που καθορίζονται στο σημείο 1.4 στοιχεία α), β) και γ) του παραρτήματος IV του εκτελεστικού κανονισμού (ΕΕ) 2019/317, η Επιτροπή εξέτασε περαιτέρω αν θα μπορούσε να κριθεί αναγκαία και αναλογική κάποια απόκλιση βάσει του σημείου 1.4 στοιχείο δ) του παραρτήματος IV του εκτελεστικού κανονισμού (ΕΕ) 2019/317.
                  
               
                     (16)
                  
                  
                     Στην προκειμένη βάση, η Επιτροπή κατέληξε στο συμπέρασμα ότι οι προτεινόμενοι στόχοι επιδόσεων οικονομικής αποδοτικότητας σε τοπικό επίπεδο για τη ζώνη χρέωσης τελών κατά τη διαδρομή της Ελβετίας, όπως καθορίζονται στο προσχέδιο του σχεδίου επιδόσεων του FABEC, δεν εγείρουν ανησυχίες όσον αφορά τη συνοχή τους με τους αντίστοιχους στόχους επιδόσεων σε κλίμακα Ένωσης και, ως εκ τούτου, στην παρούσα απόφαση δεν παρατίθενται σχετικά πορίσματα.
                  
               
                     (17)
                  
                  
                     Στο πλαίσιο της αξιολόγησης των στόχων οικονομικής αποδοτικότητας κατά τη διαδρομή λήφθηκαν υπόψη οι τοπικές συνθήκες. Η εν λόγω αξιολόγηση συμπληρώθηκε με επανεξέταση των στοιχείων που προβλέπονται στο σημείο 2 του παραρτήματος IV του εκτελεστικού κανονισμού (ΕΕ) 2019/317, συγκεκριμένα των κύριων παραγόντων και παραμέτρων στις οποίες στηρίζονται οι στόχοι αυτοί όπως προσδιορίζονται στο σημείο 2.1 στοιχείο δ) του εν λόγω παραρτήματος. Δεδομένου ότι διαπιστώθηκε ότι ορισμένοι βασικοί παράγοντες και παράμετροι στους οποίους βασίζονται οι εν λόγω στόχοι εγείρουν ανησυχίες όσον αφορά την Ελβετία, στην παρούσα απόφαση παρατίθενται σχετικά πορίσματα.
                  
               
                     (18)
                  
                  
                     Επιπλέον, σε σχέση με την αξιολόγηση των στόχων οικονομικής αποδοτικότητας των προσχεδίων των σχεδίων επιδόσεων, για τους αερολιμένες που εμπίπτουν στο πεδίο εφαρμογής του εκτελεστικού κανονισμού (ΕΕ) 2019/317, σύμφωνα με το άρθρο 1 παράγραφοι 3 και 4 του εν λόγω κανονισμού, η Επιτροπή συμπλήρωσε την επανεξέτασή της με αξιολόγηση των στόχων οικονομικής αποδοτικότητας που περιλαμβάνονται στο προσχέδιο του σχεδίου επιδόσεων της Ελβετίας, όπως καθορίζονται στο προσχέδιο του σχεδίου επιδόσεων του FABEC, για τις τερματικές υπηρεσίες αεροναυτιλίας σύμφωνα με το σημείο 2.1 στοιχείο γ) του παραρτήματος IV του εκτελεστικού κανονισμού (ΕΕ) 2019/317. Καθώς διαπιστώθηκε ότι οι εν λόγω στόχοι που περιλαμβάνονται στο προσχέδιο του σχεδίου επιδόσεων εγείρουν ανησυχίες όσον αφορά την Ελβετία, τα σχετικά πορίσματα παρατίθενται στην παρούσα απόφαση.
                  
               
                     (19)
                  
                  
                     Σύμφωνα με το σημείο 2 στοιχείο στ) του παραρτήματος IV του εκτελεστικού κανονισμού (ΕΕ) 2019/317, όσον αφορά την αξιολόγηση των στόχων χωρητικότητας που περιλαμβάνονται στο προσχέδιο του σχεδίου επιδόσεων, η Επιτροπή συμπλήρωσε την επανεξέτασή της με αξιολόγηση των σχεδίων καθεστώτων παροχής κινήτρων που αναφέρονται στο άρθρο 11 του εκτελεστικού κανονισμού (ΕΕ) 2019/317. Εν προκειμένω, η Επιτροπή εξέτασε αν τα καθεστώτα παροχής κινήτρων που περιλαμβάνονται στο προσχέδιο του σχεδίου επιδόσεων πληρούν τις ουσιώδεις απαιτήσεις που παρατίθενται στο άρθρο 11 παράγραφοι 1 και 3 του εκτελεστικού κανονισμού (ΕΕ) 2019/317. Καθώς διαπιστώθηκε ότι τα καθεστώτα παροχής κινήτρων που περιλαμβάνονται στο προσχέδιο του σχεδίου επιδόσεων εγείρουν ανησυχίες όσον αφορά την Ελβετία, τα σχετικά πορίσματα παρατίθενται στην παρούσα απόφαση.
                  
               
            Ειδικές παρατηρήσεις σχετικά με την εξέλιξη της κυκλοφορίας
         
         
                     (20)
                  
                  
                     Σύμφωνα με τις βασικές προβλέψεις κυκλοφορίας της Υπηρεσίας Στατιστικής και Προβλέψεων του Eurocontrol (STATFOR) τον Οκτώβριο του 2021, η εναέρια κυκλοφορία σε κλίμακα Ένωσης θα φθάσει στα προ της πανδημίας επίπεδα κατά τη διάρκεια του 2023 και θα υπερβεί τα επίπεδα αυτά το 2024. Ωστόσο, το επίπεδο αβεβαιότητας όσον αφορά την εξέλιξη της κυκλοφορίας παραμένει ιδιαίτερα υψηλό, λόγω των κινδύνων που σχετίζονται με την εξέλιξη της επιδημιολογικής κατάστασης λόγω της νόσου COVID-19. Η Επιτροπή επισημαίνει ότι η ανάκαμψη της κυκλοφορίας αναμένεται να είναι άνιση μεταξύ των κρατών μελών.
                  
               
                     (21)
                  
                  
                     Ως εκ τούτου, η προβλεπόμενη αύξηση της κυκλοφορίας κατά την τρίτη περίοδο αναφοράς σε αρκετά κράτη μέλη προβλέπεται να είναι πολύ χαμηλότερη από τη μέση αύξηση της κυκλοφορίας σε επίπεδο Ένωσης, ενώ και ο όγκος κυκλοφορίας κατά την τρίτη περίοδο αναφοράς προβλέπεται να παραμείνει κάτω από τα προ πανδημίας επίπεδα σε ορισμένα από τα εν λόγω κράτη μέλη. Η Επιτροπή αναγνωρίζει ότι το γεγονός αυτό καθιστά την επίτευξη των στόχων οικονομικής αποδοτικότητας σε επίπεδο Ένωσης πιο απαιτητική για τα οικεία κράτη μέλη, ενώ έχει λάβει υπόψη το σημείο αυτό κατά την επανεξέταση των τοπικών συνθηκών που σχετίζονται με την αξιολόγηση κάθε προσχεδίου σχεδίου επιδόσεων.
                  
               
            ΑΞΙΟΛΟΓΗΣΗ ΤΗΣ ΕΠΙΤΡΟΠΗΣ
         
         
            Αξιολόγηση των στόχων του προσχεδίου του σχεδίου επιδόσεων στο κύριο πεδίο επιδόσεων της οικονομικής αποδοτικότητας
         
         
                     (22)
                  
                  
                     Όσον αφορά την επανεξέταση βασικών παραγόντων και παραμέτρων που αναφέρονται στο σημείο 2.1 στοιχείο δ) του παραρτήματος IV του εκτελεστικού κανονισμού (ΕΕ) 2019/317 και στα οποία στηρίζονται οι στόχοι του προσχεδίου του σχεδίου επιδόσεων του FABEC για την Ελβετία στο κύριο πεδίο επιδόσεων της οικονομικής αποδοτικότητας, η αξιολόγηση της Επιτροπής κατέληξε στα ακόλουθα πορίσματα, όσον αφορά το καθορισμένο κόστος και την κατανομή του.
                  
               
                     (23)
                  
                  
                     Όσον αφορά το καθορισμένο κόστος, η Επιτροπή παρατηρεί ότι, στο προσχέδιο του σχεδίου επιδόσεων του FABEC, η Ελβετία αναφέρει ότι ο πάροχος υπηρεσιών αεροναυτιλίας κατά τη διαδρομή (Skyguide) έχει εφαρμόσει αλλαγές όσον αφορά τους κανόνες κεφαλαιοποίησης της Skyguide, οι οποίες έχουν ως αποτέλεσμα την αύξηση των δαπανών προσωπικού και των λειτουργικών δαπανών, με παράλληλη μείωση του κόστους απόσβεσης κατά την τρίτη περίοδο αναφοράς. Στη γνωμοδότησή του προς την Επιτροπή, ο φορέας επανεξέτασης των επιδόσεων θεωρεί ότι η αλλαγή αυτή θα μπορούσε δυνητικά να στρεβλώσει την εφαρμογή του μηχανισμού καταμερισμού του κινδύνου κόστους όσον αφορά την Ελβετία. Ως εκ τούτου, το σκεπτικό και οι επιπτώσεις της εφαρμοζόμενης μεθόδου θα πρέπει να επεξηγηθούν και να αιτιολογηθούν περαιτέρω στο αναθεωρημένο προσχέδιο του σχεδίου επιδόσεων του FABEC, όσον αφορά τη συμμόρφωσή τους με τις σχετικές νομικές διατάξεις, συμπεριλαμβανομένου του άρθρου 28 παράγραφος 4 του εκτελεστικού κανονισμού (ΕΕ) 2019/317.
                  
               
                     (24)
                  
                  
                     Όσον αφορά την κατανομή του κόστους μεταξύ υπηρεσιών κατά τη διαδρομή και τερματικών υπηρεσιών, η Ελβετία εισάγει αλλαγή στη μεθοδολογία που εφαρμόζεται όσον αφορά τη διαχείριση των έμμεσων λειτουργικών δαπανών. Ωστόσο, η Επιτροπή επισημαίνει ότι, στο προσχέδιο του σχεδίου επιδόσεων του FABEC, η Ελβετία δεν περιέγραψε ούτε δικαιολόγησε αυτή την αλλαγή στην κατανομή του κόστους των έμμεσων λειτουργικών δαπανών μεταξύ των υπηρεσιών κατά τη διαδρομή και των τερματικών υπηρεσιών. Ως εκ τούτου, η Επιτροπή θεωρεί ότι το γεγονός αυτό θα πρέπει να εξηγηθεί περαιτέρω και να αιτιολογηθεί στο αναθεωρημένο προσχέδιο του σχεδίου επιδόσεων.
                  
               
                     (25)
                  
                  
                     Βάσει των πορισμάτων που παρατίθενται στις αιτιολογικές σκέψεις 21 έως 41 της εκτελεστικής απόφασης C(2022) 2283 (7), θεωρήθηκε ότι οι προτεινόμενοι στόχοι που περιλαμβάνονται στο προσχέδιο του σχεδίου επιδόσεων του FABEC, όσον αφορά τη ζώνη χρέωσης τελών κατά τη διαδρομή του Βελγίου και του Λουξεμβούργου, δεν συνάδουν με τους στόχους επιδόσεων σε κλίμακα Ένωσης στο κύριο πεδίο επιδόσεων της οικονομικής αποδοτικότητας. Ως εκ τούτου, η Ελβετία από κοινού με το Βέλγιο, τη Γαλλία, τη Γερμανία, το Λουξεμβούργο και τις Κάτω Χώρες κατάρτισαν και υπέβαλαν προσχέδιο του σχεδίου επιδόσεων για την τρίτη περίοδο αναφοράς σε επίπεδο FAB και θα πρέπει να υποβάλλουν από κοινού αναθεωρημένο προσχέδιο του σχεδίου επιδόσεων για το FABEC με βάση τις συστάσεις που διατυπώνονται στην παρούσα απόφαση και στην εκτελεστική απόφαση C(2022) 2283.
                  
               
            Επανεξέταση των στόχων οικονομικής αποδοτικότητας του προσχεδίου του σχεδίου επιδόσεων για τις τερματικές υπηρεσίες αεροναυτιλίας
         
         
                     (26)
                  
                  
                     Η Επιτροπή διατυπώνει ανησυχίες όσον αφορά τους στόχους του προσχεδίου του σχεδίου επιδόσεων που υπέβαλε η Ελβετία, όπως καθορίζονται στο προσχέδιο του σχεδίου επιδόσεων του FABEC, σχετικά με την τάση του καθορισμένου κόστους μονάδας τερματικών υπηρεσιών σύμφωνα με το σημείο 2 στοιχείο γ) του παραρτήματος IV του εκτελεστικού κανονισμού (ΕΕ) 2019/317.
                  
               
                     (27)
                  
                  
                     Πρώτον, συγκρίνοντας την τάση του καθορισμένου κόστους μονάδας τερματικών υπηρεσιών κατά την τρίτη περίοδο αναφοράς με την τάση του καθορισμένου κόστους μονάδας κατά τη διαδρομή, η Επιτροπή διαπίστωσε ότι η τάση του καθορισμένου κόστους μονάδας τερματικών υπηρεσιών της ζώνης χρέωσης τερματικών τελών της Ελβετίας (+ 2,7 %) είναι υψηλότερη από την τάση του καθορισμένου κόστους μονάδας κατά τη διαδρομή σε επίπεδο ζώνης χρέωσης τελών της Ελβετίας (-0,5 %) κατά την τρίτη περίοδο αναφοράς.
                  
               
                     (28)
                  
                  
                     Δεύτερον, η Επιτροπή θεωρεί ότι οι στόχοι που αναφέρονται στο προσχέδιο για την τάση του καθορισμένου κόστους μονάδας τερματικών υπηρεσιών για τη ζώνη χρέωσης τερματικών τελών της Ελβετίας, ήτοι +2,7 % για την τρίτη περίοδο αναφοράς, είναι υψηλότεροι από την πραγματική τάση του καθορισμένου κόστους μονάδας τερματικών υπηρεσιών που παρατηρήθηκε κατά τη δεύτερη περίοδο αναφοράς (-3,4 %). Η διαφορά φαίνεται να οφείλεται σε σημαντική αύξηση του καθορισμένου κόστους τερματικών υπηρεσιών κατά την τρίτη περίοδο αναφοράς, ιδίως όσον αφορά τις λειτουργικές δαπάνες και τις δαπάνες απόσβεσης.
                  
               
                     (29)
                  
                  
                     Τρίτον, συγκρίνοντας τους στόχους οικονομικής αποδοτικότητας οι οποίοι περιλαμβάνονται στο προσχέδιο του σχεδίου επιδόσεων, με τις επιδόσεις παρεμφερών αερολιμένων για την τρίτη περίοδο αναφοράς, η Επιτροπή παρατηρεί ότι το καθορισμένο κόστος μονάδας για τους αερολιμένες της Γενεύης και της Ζυρίχης εκτιμάται ότι υπερβαίνει κατά πολύ το διάμεσο καθορισμένο κόστος μονάδας της συναφούς ομάδας σύγκρισης κατά τη δεύτερη και την τρίτη περίοδο αναφοράς.
                  
               
                     (30)
                  
                  
                     Ως εκ τούτου, η Επιτροπή θεωρεί ότι η Ελβετία θα πρέπει να αιτιολογήσει περαιτέρω τους στόχους οικονομικής αποδοτικότητας των τερματικών υπηρεσιών υπό το πρίσμα των παρατηρήσεων στις σκέψεις 26 έως 29, ή θα πρέπει να αναθεωρήσει προς τα κάτω τους στόχους για το καθορισμένο κόστος μονάδας τερματικών υπηρεσιών, οι οποίοι περιλαμβάνονται στο προσχέδιο του σχεδίου επιδόσεων.
                  
               
            Επανεξέταση των καθεστώτων παροχής κινήτρων που αναφέρονται στο άρθρο 11 του εκτελεστικού κανονισμού (ΕΕ) 2019/317, η οποία συμπληρώνει την αξιολόγηση της Επιτροπής όσον αφορά τους στόχους χωρητικότητας που περιλαμβάνονται στο προσχέδιο του σχεδίου επιδόσεων
         
         
                     (31)
                  
                  
                     Όσον αφορά τα στοιχεία προς επανεξέταση που παρατίθενται στο σημείο 2.1 στοιχείο στ) του παραρτήματος IV του εκτελεστικού κανονισμού (ΕΕ) 2019/317, η Επιτροπή παρατηρεί ότι το καθεστώς παροχής κινήτρων για τη χωρητικότητα κατά τη διαδρομή που προτείνεται στο προσχέδιο του σχεδίου επιδόσεων του FABEC περιλαμβάνει μέγιστο οικονομικό πλεονέκτημα ίσο με το μέγιστο οικονομικό μειονέκτημα, αμφότερα εκ των οποίων ανέρχονται στο 0,5 % του καθορισμένου κόστους. Η Επιτροπή παρατηρεί, επίσης, ότι το καθεστώς παροχής κινήτρων που περιέχεται στο προσχέδιο του σχεδίου επιδόσεων όσον αφορά τη χωρητικότητα στο πλαίσιο των τερματικών υπηρεσιών, το οποίο προτείνεται από την Ελβετία στο προσχέδιο του σχεδίου επιδόσεων του FABEC, περιλαμβάνει μέγιστο οικονομικό πλεονέκτημα ίσο με το μέγιστο οικονομικό μειονέκτημα, αμφότερα εκ των οποίων ανέρχονται στο 0,5 % του καθορισμένου κόστους.
                  
               
                     (32)
                  
                  
                     Βάσει της γνωμοδότησης εμπειρογνωμόνων που παρασχέθηκε από τον φορέα επανεξέτασης των επιδόσεων, η Επιτροπή έχει σοβαρές αμφιβολίες ως προς το αν τα προτεινόμενα μέγιστα οικονομικά μειονεκτήματα που προκύπτουν από τα εν λόγω καθεστώτα παροχής κινήτρων, τα οποία ανέρχονται στο 0,5 % του καθορισμένου κόστους, θα είχαν ουσιώδη αντίκτυπο στα εν κινδύνω έσοδα, όπως απαιτείται βάσει του άρθρου 11 παράγραφος 3 στοιχείο α) του εκτελεστικού κανονισμού (ΕΕ) 2019/317.
                  
               
                     (33)
                  
                  
                     Ως εκ τούτου, όσον αφορά το προσχέδιο του σχεδίου επιδόσεων που υποβλήθηκε από το FABEC, η Ελβετία θα πρέπει να αναθεωρήσει τα οικεία προσχέδια των καθεστώτων παροχής κινήτρων για την επίτευξη των στόχων χωρητικότητας στο πλαίσιο των υπηρεσιών κατά τη διαδρομή και των τερματικών υπηρεσιών, ώστε τα μέγιστα οικονομικά μειονεκτήματα που απορρέουν από αυτά τα καθεστώτα παροχής κινήτρων να καθοριστούν σε επίπεδο που έχει ουσιώδη αντίκτυπο στα εν κινδύνω έσοδα, όπως απαιτείται ρητά βάσει του άρθρου 11 παράγραφος 3 στοιχείο α) του εκτελεστικού κανονισμού (ΕΕ) 2019/317, γεγονός που κατά την άποψη της Επιτροπής αναμένεται να οδηγήσει σε μέγιστο οικονομικό μειονέκτημα ίσο ή μεγαλύτερο του 1 % του καθορισμένου κόστους.
                  
               
            ΣΥΜΠΕΡΑΣΜΑΤΑ
         
         
                     (34)
                  
                  
                     Όσον αφορά την εκτελεστική απόφαση C(2022) 2283, η Επιτροπή διαπίστωσε ότι το προσχέδιο του σχεδίου επιδόσεων που υπέβαλε η Ελβετία, ως μέρος του FABEC, περιλαμβάνει ορισμένους στόχους επιδόσεων για το Βέλγιο και το Λουξεμβούργο, οι οποίοι δεν συνάδουν με τους στόχους επιδόσεων σε κλίμακα Ένωσης.
                  
               
                     (35)
                  
                  
                     Ως εκ τούτου, σύμφωνα με το άρθρο 14 παράγραφος 3 του εκτελεστικού κανονισμού (ΕΕ) 2019/317, η Ελβετία και τα κράτη μέλη του FABEC πρέπει να υποβάλλουν το αναθεωρημένο προσχέδιο του σχεδίου επιδόσεών τους στην Επιτροπή εντός τριών μηνών από την ημερομηνία έκδοσης της παρούσας απόφασης, λαμβάνοντας υπόψη τις συστάσεις που διατυπώθηκαν από την Επιτροπή.
                  
               
                     (36)
                  
                  
                     Η Επιτροπή θα αξιολογήσει στη συνέχεια το αναθεωρημένο προσχέδιο του σχεδίου επιδόσεων στο σύνολό του, σύμφωνα με τη διαδικασία που προβλέπεται στο άρθρο 15 του εκτελεστικού κανονισμού (ΕΕ) 2019/317 και, ως αποτέλεσμα της επακόλουθης αυτής αξιολόγησης, μπορεί να λάβει οποιαδήποτε θέση σχετικά με τους στόχους επιδόσεων που περιλαμβάνονται στο προσχέδιο του σχεδίου επιδόσεων και άλλα στοιχεία των σχεδίων επιδόσεων για τα οποία δεν διατυπώθηκαν αντιρρήσεις στην παρούσα απόφαση.
                  
               
                     (37)
                  
                  
                     Σύμφωνα με το άρθρο 17 του εκτελεστικού κανονισμού (ΕΕ) 2019/317, οι στόχοι που καθορίζονται στην πλέον πρόσφατη έκδοση του προσχεδίου του σχεδίου επιδόσεων πρέπει να εφαρμόζονται σε προσωρινή βάση έως ότου η Επιτροπή εκδώσει απόφαση σχετικά με τη συνοχή των στόχων επιδόσεων ή των αναθεωρημένων στόχων επιδόσεων, σε συνέχεια της οποίας η Ελβετία και τα κράτη μέλη του FABEC πρέπει να εγκρίνουν το τελικό τους σχέδιο επιδόσεων.
                  
               
                     (38)
                  
                  
                     Όσον αφορά το κύριο πεδίο επιδόσεων της οικονομικής αποδοτικότητας, το άρθρο 17 του εκτελεστικού κανονισμού (ΕΕ) 2019/317 προβλέπει αναδρομική ισχύ των στόχων που περιλαμβάνονται στο τελικό σχέδιο επιδόσεων. Ως εκ τούτου, τυχόν διαφορά στα έσοδα λόγω εφαρμογής της τιμής μονάδας ή των τιμών μονάδας που υπολογίσθηκαν με βάση το προσχέδιο του σχεδίου επιδόσεων, αντί της τιμής μονάδας ή των τιμών μονάδας που υπολογίσθηκαν με βάση το τελικό σχέδιο επιδόσεων, θα πρέπει να διευθετηθεί μέσω επακόλουθων προσαρμογών της τιμής μονάδας κατά την τρίτη περίοδο αναφοράς, οι οποίες ρυθμίζονται περαιτέρω από τα έκτακτα μέτρα για την τρίτη περίοδο αναφοράς που ορίζονται στον εκτελεστικό κανονισμό (ΕΕ) 2020/1627. Κατά συνέπεια, η Επιτροπή δεν θα καταλήξει σε συμπέρασμα σχετικά με τη συμμόρφωση των τιμών μονάδας σύμφωνα με το άρθρο 29 παράγραφος 3 του εκτελεστικού κανονισμού (ΕΕ) 2019/317 πριν από την έγκριση των σχετικών τελικών σχεδίων επιδόσεων.
                  
               
                     (39)
                  
                  
                     Η Επιτροπή σημειώνει ότι ορισμένα κράτη μέλη έχουν δηλώσει την πρόθεσή τους να συμπεριλάβουν στοιχεία κόστους σχετικά με τον εντοπισμό δρόνων σε αερολιμένες στις βάσεις κόστους τους για την τρίτη περίοδο αναφοράς. Δεν κατέστη δυνατό να προσδιοριστεί με ακρίβεια, με βάση τα στοιχεία που περιλαμβάνονται στα προσχέδια των σχεδίων επιδόσεων, ο βαθμός στον οποίο τα κράτη μέλη έχουν συμπεριλάβει το εν λόγω καθορισμένο κόστος στις βάσεις κόστους τους για την τρίτη περίοδο αναφοράς και, εφόσον αυτό έχει συμπεριληφθεί, ο βαθμός στον οποίο προκύπτει σε σχέση με την παροχή υπηρεσιών αεροναυτιλίας και, ως εκ τούτου, θα μπορούσε να θεωρηθεί επιλέξιμο στο πλαίσιο του μηχανισμού επιδόσεων και του συστήματος χρέωσης τελών. Οι υπηρεσίες της Επιτροπής απέστειλαν ad hoc αίτημα παροχής πληροφοριών σε όλα τα κράτη μέλη προκειμένου να συγκεντρώσουν σχετικές πληροφορίες και θα εξετάσουν περαιτέρω το αναφερόμενο κόστος εντοπισμού δρόνων σε αερολιμένες στο πλαίσιο της επαλήθευσης της συμμόρφωσης με την τιμή μονάδας. Η παρούσα απόφαση δεν επηρεάζει τα πορίσματα και τα συμπεράσματα της Επιτροπής σχετικά με το ζήτημα του κόστους εντοπισμού δρόνων.
                  
               
                     (40)
                  
                  
                     Ως απάντηση στη στρατιωτική επίθεση της Ρωσίας εναντίον της Ουκρανίας, η οποία άρχισε στις 24 Φεβρουαρίου 2022, η Ένωση θέσπισε περιοριστικά μέτρα που απαγορεύουν στους ρωσικούς αερομεταφορείς, σε κάθε αεροσκάφος νηολογημένο στη Ρωσία και σε κάθε αεροσκάφος που δεν είναι νηολογημένο στη Ρωσία αλλά ανήκει ή ναυλώνεται ή ελέγχεται με οποιονδήποτε τρόπο από φυσικό ή νομικό πρόσωπο, οντότητα ή φορέα της Ρωσίας, να προσγειώνεται, να απογειώνεται ή να υπερίπταται του εδάφους της Ένωσης. Τα εν λόγω μέτρα οδηγούν σε μείωση της εναέριας κυκλοφορίας στον εναέριο χώρο υπεράνω του εδάφους της Ένωσης. Ωστόσο, ο αντίκτυπος σε επίπεδο Ένωσης δεν προβλέπεται να είναι συγκρίσιμος με τη μείωση της εναέριας κυκλοφορίας που προέκυψε από την έξαρση της πανδημίας COVID-19 τον Μάρτιο του 2020. Ως εκ τούτου, είναι σκόπιμο να διατηρηθούν τα υφιστάμενα μέτρα και διαδικασίες για την εφαρμογή του μηχανισμού επιδόσεων και του συστήματος χρέωσης τελών κατά την τρίτη περίοδο αναφοράς. Κατά την αναθεώρηση των στόχων επιδόσεων σε τοπικό επίπεδο που περιλαμβάνονται στο προσχέδιο του σχεδίου επιδόσεων του FABEC, η Ελβετία και τα κράτη μέλη του FABEC θα πρέπει να λαμβάνουν δεόντως υπόψη τις επιχειρησιακές και οικονομικές επιπτώσεις των σχετικών αλλαγών στην κυκλοφορία.
                  
               
                     (41)
                  
                  
                     Η Επιτροπή ζήτησε τη γνώμη της Ελβετίας σχετικά με τις συστάσεις που διατυπώνονται στην παρούσα απόφαση, σύμφωνα με το άρθρο 19 παράγραφος 2 της συμφωνίας,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Οι στόχοι επιδόσεων που περιλαμβάνονται στο προσχέδιο του σχεδίου επιδόσεων του FABEC, οι οποίοι υποβλήθηκαν από το Βέλγιο, τη Γερμανία, τη Γαλλία, το Λουξεμβούργο, τις Κάτω Χώρες και την Ελβετία σύμφωνα με τον κανονισμό (ΕΚ) αριθ. 549/2004 και παρατίθενται στο παράρτημα της εκτελεστικής απόφασης C(2022) 2283, δεν συνάδουν με τους στόχους επιδόσεων σε κλίμακα Ένωσης για την τρίτη περίοδο αναφοράς, όπως ορίζονται στην εκτελεστική απόφαση (ΕΕ) 2021/891.
         
         
            Άρθρο 2
            Η παρούσα απόφαση απευθύνεται στην Ελβετική Συνομοσπονδία.
         
         
            Βρυξέλλες, 13 Απριλίου 2022.
            
               
                  Για την Επιτροπή
               
               Adina VĂLEAN
               
                  Μέλος της Επιτροπής
               
            
         
         
            (1)  ΕΕ L 114 της 30.4.2002, σ. 73.
         
            (2)  ΕΕ L 96 της 31.3.2004, σ. 1.
         
            (3)  Εκτελεστικός κανονισμός (ΕΕ) 2019/317 της Επιτροπής, της 11ης Φεβρουαρίου 2019, σχετικά με την καθιέρωση μηχανισμού επιδόσεων και συστήματος χρέωσης τελών στον Ενιαίο Ευρωπαϊκό Ουρανό και με την κατάργηση των εκτελεστικών κανονισμών (ΕΕ) αριθ. 390/2013 και (ΕΕ) αριθ. 391/2013 (ΕΕ L 56 της 25.2.2019, σ. 1).
         
            (4)  Εκτελεστική απόφαση (ΕΕ) 2019/903 της Επιτροπής, της 29ης Μαΐου 2019, σχετικά με τον καθορισμό στόχων επιδόσεων σε κλίμακα Ένωσης για το δίκτυο διαχείρισης της εναέριας κυκλοφορίας για την τρίτη περίοδο αναφοράς από την 1η Ιανουαρίου 2020 έως τις 31 Δεκεμβρίου 2024 (ΕΕ L 144 της 3.6.2019, σ. 49).
         
            (5)  Εκτελεστικός κανονισμός (ΕΕ) 2020/1627 της Επιτροπής, της 3ης Νοεμβρίου 2020, σχετικά με έκτακτα μέτρα για την τρίτη περίοδο αναφοράς (2020-2024) του μηχανισμού επιδόσεων και του συστήματος χρέωσης τελών του Ενιαίου Ευρωπαϊκού Ουρανού λόγω της πανδημίας COVID-19 (ΕΕ L 366 της 4.11.2020, σ. 7).
         
            (6)  Εκτελεστική απόφαση (ΕΕ) 2021/891 της Επιτροπής, της 2ας Ιουνίου 2021, σχετικά με τον καθορισμό αναθεωρημένων στόχων επιδόσεων σε κλίμακα Ένωσης για το δίκτυο διαχείρισης της εναέριας κυκλοφορίας για την τρίτη περίοδο αναφοράς (2020-2024) και την κατάργηση της εκτελεστικής απόφασης (ΕΕ) 2019/903 (ΕΕ L 195 της 3.6.2021, σ. 3).
         
            (7)  Εκτελεστική απόφαση της Επιτροπής σχετικά με την έλλειψη συνοχής ορισμένων στόχων επιδόσεων περιλαμβανόμενων στα προσχέδια εθνικών σχεδίων επιδόσεων και σχεδίων επιδόσεων λειτουργικού τμήματος εναέριου χώρου που υποβλήθηκαν από το Βέλγιο, τη Γερμανία, την Ελλάδα, τη Γαλλία, την Κύπρο, τη Λετονία, το Λουξεμβούργο, τη Μάλτα, τις Κάτω Χώρες, τη Ρουμανία και τη Σουηδία σύμφωνα με τον κανονισμό (ΕΚ) αριθ. 549/2004 του Ευρωπαϊκού Κοινοβουλίου και του Συμβουλίου με τους στόχους επιδόσεων σε κλίμακα Ένωσης για την τρίτη περίοδο αναφοράς, καθώς και σχετικά με τη διατύπωση συστάσεων για την αναθεώρηση των εν λόγω στόχων.